شبانہ اعظمی

link=https://ur.wikipedia.org/wiki/%D9%81%D8%A7%D8%A6%D9%84:Shabana_Azmi_at_the_success_bash_of_'Neerja'_at_Olive.jpg|left|thumb
شبانہ اعظمی ہک بھارتی فلمی اداکارہ ہن۔ اوہ مشہور اردو شاعر کیفی اعظمی تے شوکت کیفی دی دھی تے شاعر جاوید اختر دی ذال ہن۔ شبانہ اعظمی کوں ہندوستان وچ ہک بہترین اداکارہ دے طور تے سنڄاتا ویندا ہئی۔ انہاں نے قومی فلم ایوارڈ برائے بہترین اداکارہ پنج واری حاصل کیتا تے کئی واری بین الاقوامی اعزازات جیتے ہن۔ انہاں کوں پنج فلم فیئر ایوارڈز وی مل چکیے ہن تے انہاں کوں ہندوستان دے تریجھے بین الاقوامی فلمی میلے وچ "سنیما دیاں خواتین" دے اعزاز نال وی نوازیا ڳیا ہئی۔ 1988ء وچ، حکومت ہند نے انہاں کوں ملک دا چوتھا وݙا شہری اعزاز، پدما شری، ݙتا۔

## ابتدائی زندگی تے پس منظر
شبانہ اعظمی 18 ستمبر 1950ء کوں بھارت دے حیدرآباد وچ ہک سید مسلم ٹٻڑ وچ پیدا تھئی۔ انہاں دے پیو کیفی اعظمی ہک مشہور شاعر ہن تے ماء شوکت اعظمی انڈین پیپلز تھیٹر ایسوسی ایشن دی اسٹیج اداکارہ ہن۔ شبانہ دے ماء پیو ݙوہائیں کمیونسٹ پارٹی آف انڈیا دے رکن ہن۔ شبانہ دے بھرا بابا اعظمی سینماٹوگرافر ہن تے انہاں دی ٻجھائی تانوی اعظمی وی ہک اداکارہ ہن۔ شبانہ دے ماء پیو انہاں کوں "منی" دے ناں نال سݙیندے ہن۔ یارہ سال دی عمر تک اوہ منی دے ناں نال سنڄاتی ویندی رہی، بعد وچ علی سردار جعفری نے انہاں دا ناں شبانہ رکھیا۔ بابا اعظمی کوں پروفیسر مقصود صدیقی نے احمر اعظمی دا ناں ݙتا۔ شبانہ دے ماءپیو نے ہمیشہ فکری محرک تے نشوونما دے جذبے کوں فروغ ݙیوݨ وچ انہاں دی حمایت کیتی۔

## ذاتی زندگی
1970ء دی ڈہاکے وچ شبانہ اعظمی دی منڳݨی بنجمن گیلانی نال تھئی ہئی، پر بعد وچ ایہ منڳݨی ٹُٹ ڳئی۔ 9 دسمبر 1984ء کوں انہاں دی شادی شاعر جاوید اختر نال تھئی تے اوہ اختر اعظمی فلم فیملی دا حصہ بݨ ڳئی۔ جاوید اختر دی پہلی شادی ہنی ایرانی نال ہئی، جنہاں نال انہاں دے ݙو ٻال زویا اختر تے فرحان اختر ہن۔ شبانہ دے خاندان نے انہاں دی شادی تے اعتراض کیتا ہئی۔ بھارتی فلم اداکارائیں تبو تے فرح ناز شبانہ دیاں بھتریجیاں ہن۔

## فلمی زندگی
شبانہ اعظمی نے پہلے تھیٹر وچ اداکاری کیتی۔ بعد وچ شیام بینیگل نے انہاں کوں فلم "انکور" وچ متعارف کرایا۔ ایندے بعد انہاں نے آرٹ فلماں وچ کم کیتا۔ انہاں نے چند کمرشل فلماں وی کیتیاں، پر انہاں نے خود کوں صرف فلمی دنیا تک محدود نہ رکھیا۔ اوہ غریباں، خاص طور تے کچی آبادیاں وچ رہوݨ آلے لوکاں دے مسائل کوں حل کرݨ کیتے وی کم کریندی رہی۔ اوہ پہلی بھارتی زنانی ہن جنہاں کوں 2006ء وچ گاندھی انٹرنیشنل ایوارڈ نال نوازیا ڳیا۔

## فلماں
شبانہ اعظمی نے مین سٹریم تے متوازی سنیما دیاں 100 توں زیادہ فلماں وچ کم کیتا۔ انہاں دیاں کجھ منتخب فلماں وچ "سوامی"، "ارتھ"، "بھاؤنا"، "نیئرجا"، "انکار"، "تھوڑی سی بیوفائی"، "موسم"، "اوتار"، "منڈی"، "سپارس"، تے "مکڑی" شامل ہن۔

## فلم فیئر ایوارڈز

### '''فاتح:'''

* 1978 – فلم فیئر اعزاز برائے بہترین اداکارہ (سوامی)
* 1984 – فلم فیئر اعزاز برائے بہترین اداکارہ (ارتھ)
* 1985 – فلم فیئر اعزاز برائے بہترین اداکارہ (بھاؤنا)
* 2006 – فلم فیئر حاصل زیست اعزاز
* 2017 – فلم فیئر اعزاز برائے بہترین معاون اداکارہ (نیئرجا)

### '''نامزدگیاں:'''

* 1975 – فلم فیئر اعزاز برائے بہترین اداکارہ (انکار)
* 1981 – فلم فیئر اعزاز برائے بہترین اداکارہ (تھوڑی سی بیوفائی)
* 1984 – فلم فیئر اعزاز برائے بہترین اداکارہ (موسم)
* 1984 – فلم فیئر اعزاز برائے بہترین اداکارہ (اوتار)
* 1984 – فلم فیئر اعزاز برائے بہترین اداکارہ (منڈی)
* 1985 – فلم فیئر اعزاز برائے بہترین اداکارہ (سپارس)
* 2003 – فلم فیئر اعزاز برائے بہترین ولن (مکڑی)
* 2004 – فلم فیئر اعزاز برائے بہترین معاون اداکارہ (تہذیب)

## حوالہ